N Á V R H

Zákon
z ......... 2003,

ktorým sa mení a dopĺňa zákon č. 231/1999 Z.z. o štátnej pomoci v znení neskorších predpisov

Národná rada Slovenskej republiky sa uzniesla na tomto zákone:

1.	§ 1 vrátane nadpisu znie:

„§ 1
Úvodné ustanovenie

(1)	Tento zákon sa vzťahuje na
a)	podnikateľov1) a združenia podnikateľov2) (ďalej len „podnikateľ“),
b)	štátne orgány3), vyššie územné celky4), obce5) a iné právnické osoby poskytujúce štátnu pomoc podľa osobitného zákona6) (ďalej len „poskytovateľ“).

(2)	Štátnou pomocou na účely tohto zákona sa rozumie každá pomoc v akejkoľvek forme, ktorú poskytuje na podnikanie alebo v súvislosti s ním poskytovateľ priamo alebo nepriamo z prostriedkov štátneho rozpočtu, zo svojho rozpočtu alebo z vlastných zdrojov podnikateľovi. Štátna pomoc sa môže poskytnúť v súlade s týmto zákonom, osobitnými zákonmi6) a právnymi predpismi Európskych spoločenstiev (ďalej len „spoločenstvo“) pre štátnu pomoc.“.

Poznámky pod čiarou k odkazom 3, 4 a 6 znejú:
„3) Napríklad zákon č. 575/2001 Z.z. o organizácii činnosti vlády a organizácii ústrednej štátnej správy v znení neskorších predpisov, zákon č. 150/2001 Z.z. o daňových orgánoch, ktorým sa mení a dopĺňa zákon č. 440/2000 Z.z. o správach finančnej kontroly v znení zákona č. 182/2002 Z.z..
 4) Zákon č. 302/2001 Z.z. o samospráve vyšších územných celkov (zákon o samosprávnych krajoch) v znení zákona č. 445/2001 Z.z.
 6) Napríklad zákon č. 80/1997 Z.z. o exportno-importnej banke Slovenskej republiky v znení neskorších predpisov, zákon č. 379/1996 Z.z. o Fonde na podporu zahraničného obchodu v znení neskorších predpisov, zákon č. 461/2003 Z.z. o sociálnom poistení.“.

2.	Poznámka pod čiarou k odkazu 6a sa vypúšťa.

3.	V § 2 ods. 1 sa slová „podmienky obchodu medzi Slovenskou republikou a Európskymi spoločenstvami 9) (ďalej len „spoločenstvo“)“ nahrádzajú slovami „obchod medzi členskými štátmi spoločenstva“.

4.	§ 3 znie:

„§ 3

Zákaz poskytovania štátnej pomoci sa nevzťahuje na minimálnu pomoc9) a na štátnu pomoc poskytnutú v súlade s právnymi predpismi spoločenstva pre štátnu pomoc o skupinových výnimkach9a).“.

Poznámky pod čiarou k odkazu 9) a 9a) znejú:
„9) Nariadenie Európskej komisie č. 69/2001 z 12. januára 2001 o aplikácii článkov 87 a 88 Zmluvy o založení Európskeho spoločenstva na pomoc de minimis.
9a) Napríklad čl. 3 nariadenia Európskej komisie č. 70/2001 z 12. januára 2001 o aplikácii článkov 87 a 88 Zmluvy o založení Európskeho spoločenstva o podpore štátu malým a stredným podnikom, čl. 3 nariadenia Európskej komisie č. 68/2001 z 12. januára 2001 o uplatňovaní článkov 87 a 88 Zmluvy o založení Európskeho spoločenstva týkajúcich sa vzdelávacej pomoci, čl. 3 nariadenia Európskej komisie č. 2204/2002 z 12. decembra 2002 o uplatňovaní článkov 87 a 88 Zmluvy o založení Európskeho spoločenstva o štátnej pomoci pre zamestnanosť.“.

5.	V § 4 odsek 1 znie:

	„(1) Štátna pomoc sa môže poskytnúť na podporu

a) 	hospodárskeho rozvoja regiónov 10), v ktorých je životná úroveň mimoriadne nízka alebo v ktorých je vysoká nezamestnanosť,
b)	uskutočnenia významného projektu spoločného európskeho záujmu alebo na nápravu vážnych nedostatkov vo fungovaní hospodárstva,
c)	rozvoja určitých činností alebo určitých hospodárskych oblastí, ak táto pomoc zásadne neovplyvní podmienky obchodu tak, že by boli v rozpore so záujmom spoločného trhu spoločenstva,
d)	kultúry a zachovania kultúrneho dedičstva, ak táto pomoc neovplyvní podmienky obchodu tak, že by boli v rozpore so záujmom spoločného trhu spoločenstva.“ .

Poznámka pod čiarou k odkazu 10 znie:
„10) Usmernenie Európskej komisie o národnej regionálnej pomoci č. 98/C 74/06 z 10. marca 1998.“.

6. 	V § 4 sa odsek 2 dopĺňa písmenami l), m) a n), ktoré znejú:
„l) 	na podporu rudného baníctva a uhoľného baníctva,
m) 	na podporu dopravy,
 n) 	na iný druh podpory, ak tak rozhodne Rada Európskej únie.“.

7. 	V § 4 sa vypúšťajú odseky 3, 4, 5 a 6.

8.	Poznámky pod čiarou k odkazom 11 a 12 sa vypúšťajú.

9.	V § 5 ods. 1 sa vypúšťa písmeno d).
Doterajšie písmeno e) sa označuje ako písmeno d).

10.	V § 5 odsek 3 znie:

„(3) Štátna pomoc sa môže poskytnúť podľa schém štátnej pomoci alebo ako individuálna  štátna pomoc13b).“.

Poznámka pod čiarou k odkazu 13b znie:
„13b) Nariadenie Rady Európskej únie č. 659/1999 z 22. marca 1999, ktorým sa ustanovujú podrobné pravidlá uplatňovania článku 88 Zmluvy o založení Európskeho spoločenstva.“.

 11. 	V § 5 sa vypúšťajú odseky 4 a 5.

12.	§ 6, 7, 7a, 7b, 8, 9, 10, 11, 12, 13, 14, 15 a 16 sa vypúšťajú.

13.	Poznámky pod čiarou k odkazom 13c, 14, 15, 15b, 15c, 16, 17, 18, 19, 19a a 19b sa vypúšťajú.

14.	V § 17 odsek 1 znie:
„(1) Žiadosti o poskytnutie štátnej pomoci z prostriedkov štátneho rozpočtu sa podávajú  príslušnému ministerstvu alebo právnickej osobe, prostredníctvom ktorej sa tieto prostriedky poskytujú.“.

15.	V § 17 sa vypúšťa odsek 2.

	Doterajšie odseky 3 a 4 sa označujú ako odseky 2 a 3.

16.	V § 17 ods. 2 sa vypúšťa čiarka a slová „ak osobitný predpis neustanovuje inak20)“.

17.	Poznámka pod čiarou k odkazu 20 sa vypúšťa.

18.	V § 19 odsek 2 znie:
	„(2) Na vykonávanie kontroly podľa odseku 1 sa vzťahuje osobitný predpis22). “.

	Poznámka pod čiarou k odkazu 22 znie:
	„22) Zákon č. 502/2001 Z.z. o finančnej kontrole a vnútornom audite a o zmene a doplnení niektorých zákonov.“.

19.	§ 20 sa vypúšťa.

20.	Nadpis tretej časti znie:
	„Výkon štátnej správy v oblasti štátnej pomoci.“.

21.	§ 21, 22, 23 a 24 znejú:

„§ 21

Ministerstvo financií Slovenskej republiky (ďalej len „ministerstvo financií“) koordinuje štátnu pomoc vo vzťahu k poskytovateľom štátnej pomoci v Slovenskej republike a vo vzťahu k Európskej únii.

§ 22

(1)	Štátna pomoc sa môže poskytnúť, len ak je schválená Európskou komisiou, s výnimkou prípadov podľa právneho predpisu spoločenstva23).

(2) 	Poskytovateľ minimálnej pomoci je povinný štvrťročne oznamovať ministerstvu financií poskytnutie tejto pomoci, a to do 30 dní po uplynutí štvrťroku, v ktorom sa minimálna pomoc poskytla. Príjemca minimálnej pomoci je povinný štvrťročne oznamovať ministerstvu financií prijatie tejto pomoci, a to do 30 dní po uplynutí štvrťroku, v ktorom minimálnu pomoc prijal. Oznámenia o poskytnutí minimálnej pomoci a oznámenia o jej prijatí obsahujú najmä

a)	základné identifikačné údaje o príjemcoch, ktorým sa poskytla minimálna pomoc v príslušnom kalendárnom štvrťroku, a to mená a priezviská alebo obchodné mená príjemcov, adresy ich trvalého pobytu alebo sídiel, predmet podnikania a odvetvia24), v ktorých podnikajú,
b)	označenie poskytovateľov pomoci,
c)	názvy schém minimálnej pomoci podľa jednotlivých poskytovateľov (príjemcov), ak sa minimálna pomoc poskytuje v rámci schémy,
d)	účel a formu poskytnutia (prijatia) pomoci podľa jednotlivých poskytovateľov (príjemcov) pomoci,
e)	výšky poskytnutej (prijatej) pomoci podľa jednotlivých poskytovateľov (príjemcov) pomoci,
f)	dátumy poskytnutia (prijatia) pomoci,
g)	prehľad o doteraz poskytnutej pomoci, vrátane pomoci poskytnutej právnym predchodcom poskytovateľa,
h)	prehľad o doteraz prijatej pomoci, vrátane pomoci prijatej právnym predchodcom príjemcu.

§ 23

(1) 	Poskytovateľ je povinný pred poskytnutím štátnej pomoci požiadať postupom podľa odseku 2 a 3 Európsku komisiu o schválenie poskytnutia štátnej pomoci, s výnimkou prípadov podľa právneho predpisu spoločenstva23).

(2) 	Žiadosť o schválenie poskytnutia štátnej pomoci predkladá poskytovateľ ministerstvu financií; to neplatí, ak ide o postup podľa osobitného predpisu24a).  Obsah a forma žiadostí o schválenie poskytnutia štátnej pomoci musí byť v súlade s príslušnými právnymi predpismi spoločenstva pre štátnu pomoc24b). Prílohou žiadosti o schválenie poskytnutia štátnej pomoci je aj úradný anglický preklad tejto žiadosti.

(3) 	Ministerstvo financií posúdi súlad žiadosti o schválenie poskytnutia štátnej pomoci s príslušnými právnymi predpismi spoločenstva pre štátnu pomoc a ak žiadosť obsahuje všetky údaje potrebné na vydanie rozhodnutia Európskou komisiou, bezodkladne požiada Európsku komisiu o vydanie rozhodnutia. To neplatí, ak ide o postup podľa osobitného predpisu24a).

(4) 	Ministerstvo financií je oprávnené vyžiadať od príslušných štátnych orgánov, obcí, podnikateľov a iných právnických osôb informácie, ktoré sú potrebné na posúdenie súladu poskytnutia štátnej pomoci s príslušnými právnymi predpismi spoločenstva pre štátnu pomoc a na schválenie poskytnutia štátnej pomoci Európskou komisiou; tieto osoby sú povinné ministerstvu financií  takéto informácie bezodkladne poskytnúť. Na žiadosť ministerstva financií sú tieto osoby povinné predkladať informácie na osobitných formulároch.

(5)	Poskytovateľ je povinný na žiadosť ministerstva financií poskytovať priebežné správy a súhrnné správy o ním poskytnutej štátnej pomoci v termínoch a v rozsahu požadovanom ministerstvom financií. Poskytovateľ investičných stimulov podľa osobitného predpisu24a) je povinný oznámiť ministerstvu financií rozhodnutie Európskej komisie vydané na základe žiadosti tohto poskytovateľa.

(6)	Ak sa má podľa príslušného právneho predpisu spoločenstva pre štátnu pomoc o skupinových výnimkách9a) poskytnúť informácia o poskytnutí štátnej pomoci Európskej komisii, je poskytovateľ povinný na tieto účely poskytnúť potrebné informácie v rozsahu, ktorý umožní ministerstvu financií splniť informačné povinnosti v súlade s príslušným právnym predpisom spoločenstva pre štátnu pomoc najneskôr do 10 dní od poskytnutia štátnej pomoci.

(7)	Ak sa majú podľa príslušného právneho predpisu spoločenstva pre štátnu pomoc poskytnúť správy o poskytnutí štátnej pomoci Európskej komisii, je poskytovateľ povinný na tieto účely poskytnúť potrebné informácie a správy v rozsahu a v termínoch, ktoré umožnia ministerstvu financií splniť povinnosť poskytnúť správy v súlade s príslušným právnym predpisom spoločenstva pre štátnu pomoc, najneskôr však do 45 dní po uplynutí obdobia, za ktoré sa poskytuje príslušná správa.

§ 24

(1)	Ministerstvo financií je oprávnené u poskytovateľa pomoci podľa § 3 kontrolovať poskytnutie tejto pomoci. Na tento účel je ministerstvo financií oprávnené overiť si potrebné skutočnosti aj u príjemcu pomoci podľa § 3. Príjemca pomoci podľa § 3 je povinný umožniť ministerstvu financií toto overenie.

(2)	Na vykonávanie kontroly podľa odseku 1 sa použije osobitný predpis22).

(3)	Ak ministerstvo financií v priebehu vykonávania kontroly zistí, že pomoc podľa § 3 sa poskytuje v rozpore s právnym predpisom spoločenstva o poskytovaní minimálnej pomoci9) alebo s týmto zákonom, oznámi túto skutočnosť bezodkladne poskytovateľovi pomoci podľa § 3, ktorý je povinný okamžite pozastaviť ďalšie poskytovanie pomoci.“.

	Poznámky pod čiarou k odkazom 23, 24 a 24a) znejú:
„23) Napríklad nariadenie Európskej komisie č. 69/2001 z 12. januára 2001 o používaní článkov 87 a 88 Zmluvy o založení Európskeho spoločenstva pri pomoci de minimis, nariadenie Európskej komisie č. 70/2001 z 12. januára 2001 o aplikácii článkov 87 a 88 Zmluvy o založení Európskeho spoločenstva o podpore štátu malým a stredným podnikom, nariadenie Európskej komisie č. 68/2001 z 12. januára 2001 o uplatňovaní článkov 87 a 88 Zmluvy o založení Európskeho spoločenstva týkajúcich sa vzdelávacej pomoci.
24) Vyhláška Štatistického úradu Slovenskej republiky č. 552/2002 Z.z., ktorou sa vydáva odvetvová klasifikácia ekonomických činností.
24a) Zákon č. 565/2001 Z.z. o investičných stimuloch a o zmene a doplnení niektorých zákonov.
24 b) Napríklad príloha III rámca spoločenstva pre štátnu pomoc výskumu a vývoja 96/C 45/06, príloha I usmernenia spoločenstva o štátnej pomoci na ochranu životného prostredia 2001/C 37/03, prílohy I a II usmernenia spoločenstva o štátnej pomoci na záchranu a reštrukturalizáciu firiem v ťažkostiach, prílohaV multisektorálneho rámca pre regionálnu pomoc veľkým investičným projektom 2002/C 70/04, príloha II rámca spoločenstva pre poskytovanie štátnej pomoci priemyslu motorových vozidiel 97/C 279/01.“.

22.	§ 25 sa vypúšťa.

23.	§ 26 znie:

„§ 26

(1)	Podnikateľ, ktorému sa poskytla štátna pomoc neoprávnene, je povinný na základe rozhodnutia Európskej komisie vrátiť poskytnutú štátnu pomoc do rozpočtu, z ktorého bola poskytnutá. Poskytovateľ vymáha vrátenie neoprávnene poskytnutej štátnej pomoci vrátane úroku, ktorého sadzbu určí Európska komisia.

(2)	Pri vymáhaní neoprávnene poskytnutej štátnej pomoci sa postupuje podľa osobitného predpisu24c).“.

Poznámka pod čiarou k odkazu 24c) znie:
„24c) § 250w až 250y Občianskeho súdneho poriadku.“.

24.	V § 27 sa vypúšťa odsek 1.

Doterajšie odseky 2 a 3 sa označujú ako odseky 1 a 2.

25.	V § 27 ods. 1 úvodná veta znie:

„Ministerstvo financií môže subjektu, ktorý porušil povinnosti podľa § 22, 23 a 24 uložiť pokutu, a to aj opakovane do výšky“.

26.	V § 27 ods. 2 sa slová „Úrad je oprávnený“ nahrádzajú slovami „Ministerstvo financií je oprávnené“, slovo „zistil“ sa nahrádza slovom „zistilo“, slová „podľa odsekov 1 a 2“ sa vypúšťajú a na konci sa pripája táto veta: „Pokuty vymáha ministerstvo financií.“.

27.	§ 27a sa vypúšťa.

28.	§ 28 znie:

„§ 28

(1)	Ministerstvo financií je povinné viesť najmä evidenciu

a)	žiadostí o schválenie poskytnutia štátnej pomoci,
b)	schválených štátnych pomocí,
c)	neschválených štátnych pomocí,
d)	oznámení o poskytnutej minimálnej pomoci,
e)	oznámení o prijatí minimálnej pomoci.

(2)	Ministerstvo financií je povinné predkladať na žiadosť Európskej komisie informácie v požadovanom termíne a rozsahu; taktiež je povinné spolupracovať s Európskou komisiou v rozsahu podľa príslušných právnych predpisov spoločenstva pre štátnu pomoc.

(3)	Ministerstvo financií je povinné predkladať Európskej komisii informácie a správy v rozsahu a v termínoch podľa právnych predpisov spoločenstva pre štátnu pomoc.

(4) 	Poskytovateľ je povinný do konca apríla poskytnúť ministerstvu financií súhrnnú správu o poskytnutej štátnej pomoci za predchádzajúci kalendárny rok.

(5)	Ministerstvo financií je povinné každoročne do konca septembra predložiť vláde na prerokovanie správu o poskytnutej štátnej pomoci za predchádzajúci kalendárny rok. Ministerstvo financií predkladá Európskej komisii ročnú správu o poskytnutej štátnej pomoci po prerokovaní vládou.“.

29.	§ 29 sa vypúšťa.

30.	Za § 30a sa vkladajú § 30b a 30c, ktoré znejú:

„§ 30b

(1)	Zrušuje sa Úrad pre štátnu pomoc.

(2)	Dňom zrušenia Úradu pre štátnu pomoc prechádzajú práva a povinnosti Úradu pre štátnu pomoc vrátane práv a povinností zo štátnozamestnaneckých pomerov a pracovnoprávnych vzťahov zamestnancov na ministerstvo financií.

(3)	Vedúci služobného úradu ministerstva financií v spolupráci s vedúcimi služobných úradov Ministerstva výstavby a regionálneho rozvoja Slovenskej republiky, Ministerstva hospodárstva Slovenskej republiky, Ministerstva životného prostredia Slovenskej republiky a Ministerstva dopravy, pôšt a telekomunikácií Slovenskej republiky v spolupráci s Úradom pre štátnu službu vykoná zmeny štátnozamestnaneckých vzťahov štátnych zamestnancov, ktorí budú plniť úlohy spojené s poskytovaním štátnej pomoci v uvedených orgánoch.

(4)	Majetok štátu, ktorý bol 30. apríla 2004 v správe Úradu pre štátnu pomoc, prechádza 1. mája 2004 do správy ministerstva financií.

§ 30c

(1)	Konania neukončené do účinnosti tohto zákona, na ktoré bol do účinnosti tohto zákona príslušný Úrad pre štátnu pomoc, dokončí ministerstvo financií s výnimkou podľa odseku 2.

(2)	Konania o schválení poskytnutia štátnej pomoci neukončené do účinnosti tohto zákona sú od účinnosti tohto zákona v kompetencii Európskej komisie13a).“.

31.	Slová „schvaľuje Úrad pre štátnu pomoc“ sa v súvisiacich právnych predpisoch nahrádzajú slovami „schvaľuje Európska komisia“ v príslušnom tvare.

Čl. II

Tento zákon nadobúda účinnosť dňom nadobudnutia platnosti Zmluvy o pristúpení Slovenskej republiky k Európskej únii.